L'Ajuntament de Llíria prepara el municipi davant futures danes
21 de juliol de 2025

El regidor de Mobilitat Sostenible i Camins, Paco García, ha manifestat que l'Ajuntament de Llíria, “com fa els últims anys, s'està preparant novament amb diverses mesures de prevenció enfront del canvi climàtic que ve assotant la costa mediterrània i puntualment el municipi edetà”. Per a això, la Brigada de Camins ha fet els treballs de neteja, desbrossament i condicionament del tanc de tempestes situat en la partida de Chércol, en l'eixida direcció a Casinos, on paren les aigües de desbordament de la séquia Major en cas de fortes pluges a la zona de Sant Vicent.

García ha assenyalat que este sistema d'evacuació “es va dissenyar en els anys 90, quan van començar a donar-se episodis de fortes pluges amb la denominada gota freda, els quals van afectar greument el municipi, arribant a inundar per complet la zona del Prat i Sant Vicent. Pel que es va optar per construir una xarxa d'evacuació i un tanc de tempestes que donara cobertura a forts episodis de pluja, per a poder abocar amb facilitat l'aigua sobrant a la Rambla Primera”.

L'edil ha apuntat que els operaris de la Brigada de Camins “han actuat tant amb maquinària com manualment dins del canal desaiguador per a poder llevar les males herbes que, any rere any, s'acumulen i creixen en el llit i en el propi tanc de tempestes”. “L'objectiu és garantir que l'aigua no es puga retindre i impedir eventuals obstruccions en el sistema d'evacuació de les aigües pluvials que aboquen a través del tanc de tempestes a la Rambla”, ha afegit

Este tipus d'actuacions, afirma García, “són imprescindibles en instal·lacions d'este tipus. Per això, dins del pla de treball de la Brigada de Camins s'ha establit una operativa tots els anys en estes dates per a poder estar preparats per a qualsevol eventualitat meteorològica que comporte un augment del cabal d'aigua en la séquia Major”.

Amb estes mesures de prevenció, el municipi es prepara per a una eventual dana estival i per a les quals puguen arribar a la tardor.